**COMUNICAT DE PRESĂ**

**Sărbătorirea Zilei Cooperării Europene**

în cadrul Programului Interreg IPA România-Serbia

În fiecare an, în luna septembrie, programele Interreg din toată Europa organizează evenimente pentru a celebra Ziua Cooperării Europene - o inițiativă care are loc în țările Uniunii Europene și în țările vecine, beneficiare ale programelor de cooperare teritorială, și care are ca scop promovarea colaborării dintre comunitățile locale din zonele de frontieră.

**Astfel, luni, 26 septembrie 2022,** la Zrenjanin (Serbia), Autoritatea Națională din Serbia, cu sprijinul Autorității de Management și al Secretariatului Comun din cadrul Biroului Regional pentru Cooperare Transfrontalieră Timișoara pentru Programul Interreg IPA România-Serbia, au celebrat Ziua Cooperării Europene prin organizarea unui festival de film în cadrul căruia au fost prezentate filmele ”Casa cu păpuși” (regizor Tudor Platon, 2020) și ”Grey-Scale in color” (regizor Filip Martinović, 2021).

Mai multe detalii despre evenimentul la nivel european pot fi accesate la adresa de web: <http://www.ecday.eu/>. Mai multe informații despre Programul Interreg-IPA de Cooperare Transfrontalieră România - Serbia (2014-2020) și Programul Interreg IPA România-Serbia (2021-2027) pot fi accesate la pagina web a programului: [www.romania-serbia.net](http://www.romania-serbia.net)

\*\*\*

În perioada 2021-2027, Ministerul Dezvoltării, Lucrărilor Publice și Administrației este Autoritate de Management pentru Programul Interreg IPA România-Serbia 2021-2027, care va avea un buget total de 87.725.681 de euro și va finanța proiecte privind protecția mediului și adaptarea la schimbările climatice, sănătate și educație, turism și cultură, respectiv managementul frontierei.

De asemenea, în cadrul primei întâlniri a Comitetului de Monitorizare, ce a avut loc în data de 19 septembrie 2022, la Veliko Gradiște (Serbia), au fost aprobate toate documentele necesare pentru lansarea primului apel pentru propuneri de proiecte, în valoare de aproximativ 26 de milioane de euro (fonduri IPA).

Finanțarea pentru aceste priorități va fi de 85% din Instrumentul de Asistență pentru Preaderare (IPA III), 13% va fi cofinanțarea națională, asigurată de către statul român, iar contribuția proprie va fi de 2% pentru beneficiarii români. Beneficiarii sârbi vor asigura cofinanțarea de 15% integral din contribuția proprie.

În aria eligibilă a Programului sunt cuprinse trei judeţe din România (Timiș, Caraș-Severin și Mehedinţi), precum şi șase districte din Serbia (Severno Banatski, Srednje Banatski, Južno Banatski, Braničevski, Borski și Podunavski).